Álag á starfsfólk sem sinnir COVID-sýnatöku hefur aukist töluvert síðustu daga og helst þyrfti að fjölga í hópnum. Verkefnastjóri hjá Heilsugæslu höfuðborgarsvæðisins býst við mikilli aðsókn í dag.
Í gær voru tekin um þrjúþúsund sýni og hafa þau ekki verið fleiri í nokkra mánuði, Ingibjörg Salóme Steindórsdóttir, verkefnastjóri hjá Heilsugæslu höfuðborgarsvæðisins býst við álíka fjölda í dag.
Hér hefur verið, síðastliðna daga ansi þétt setinn bekkurinn en það gengur samt ágætlega.
Við Suðurlandsbraut í Reykjavík eru bæði tekin sýni úr þeim sem eru með einkenni og ferðalöngum sem þurfa vottorð um smitleysi.
Hún segir álagið hafa aukist hægt og bítandi undanfarnar vikur, bæði á Keflavíkurflugvelli og á Suðurlandsbraut, fyrst vegna fjölgunar ferðamanna en nú síðustu daga vegna aukins fjölda innanlandssmita. Helst þyrfti að ráða fleira fólk til að munda sýnatökupinnana.
Við erum að reyna það en það er ekki mikið af lausu starfsfólki
Þórólfur Guðnason, sóttvarnalæknir, hefur hvatt landsmenn sem koma að utan til að fara í sýnatöku eftir heimkomu, Ingibjörg segir þónokkuð um að fólk geri það en bendir á að þessi hópur geti líka valið að fara í sýnatöku á Keflavíkurflugvelli. Þó að álagið á Suðurlandsbraut hafi aukist hvetur hún fólk til að mæta.
Þó að fólk þurfi kannski að bíða í einhverri röð þá gengur þetta yfirleitt bara þónokkuð hratt.
Búist er við þúsundum í sýnatöku í dag, álagið á Suðurlandsbraut hefur aukist en verkefnastjóri hjá Heilsugæslunni á höfuðborgarsvæðinu segir að raðirnar gangi hratt. 